90. schôdza NR SR - 7.deň - B. popoludní
Dátum: 2023-05-11
Poslanec: Čekovský, Kristián (-)
Druh vystúpenia: Vystúpenie v rozprave

150. Ďakujem pekne. Súčasťou cestného zákona sú rôzne pokuty, ktorými sa vymáha dodržiavanie predpisov cestnej premávky, to je, samozrejme, pochopiteľné. Na druhej strane ja sám som prekvapený, že súčasťou tohto zákona sú ešte aj pokuty za parkovanie. Myslím, že ich výšku by si pokojne mohli určovať obce a mestá vo svojich vlastných predpisoch, všeobecne záväzných nariadeniach a možno aj podľa toho, o aký región ide. Predsa len iná výška pokuty by bola asi pochopiteľná v hlavnom meste a iná výška pokuty v Poltári alebo v Rimavskej Sobote, alebo v nejakých ďalších okresoch, kde je vysoká nezamestnanosť. Nie je to však tak. Naopak, pokuty sú súčasťou tohto zákona a preto platí ich výška plošne pre celé Slovensko. Dá sa povedať, že vo všetkých formách trestov, či už v trestnom zákone alebo pokút v cestnom zákone musí platiť nejaká primeranosť. Ale ja si dovolím povedať, že pokuty za parkovanie sú na Slovensku neprimerane vysoké. Kým napríklad v Prahe zaplatíte za nesprávne odstavenie svojho auta približne 20 eur, vo Viedni 36 eur, v Nemecku od 20 do 40 eur, tak teraz pozor, v Bratislave je to neuveriteľných 78 eur. Žijeme v krajine, kde platia určité pravidlá, ktoré sa majú dodržiavať, a preto určite nebudem spochybňovať princíp sankcií za ich porušovanie a už vôbec sa nebudem zastávať tých, ktorí pravidlá porušujú zámerne. Ale asi uznáte, že hocikomu sa môže stať aj neúmyselne, že to jednoducho niekde zle odparkuje, nevšimne si či už zvislú dopravnú značku, alebo nejaké vyblednuté vyjazdené značenie na ceste, alebo nevie, že parkuje v spoplatnenej zóne a dostane pokutu, čo sa mimochodom určite alebo teda stalo množstvu ľudí práve napríklad v Bratislave, kde sa v ostatných mesiacoch zavádza parkovacia politika. Tu mám pokutu a teda nechcem tým veľmi mávať, lebo nemáme mať nejaké pomôcky, ale teda aby ste vedeli, že tu mám pokutu z Viedne za zle zaparkované auto v centre hlavného mesta Rakúska. Nechtiac som tam zle zastavil, dostal som pokutu 36 eur. Zaparkujte zle v Bratislave alebo kdekoľvek inde na Slovensku, 78 eur. Ja sa pýtam, či sme my normálni, alebo či sme naozaj tak bohatý národ. Asi nemusím hovoriť, že na toto musí priemerne zarábajúci človek byť aj dva, tri dni v práci. A to sa ani nebudem púšťať do porovnávania platov alebo životnej úrovne. Asi sa zhodneme, že platy v Rakúsku či Nemecku sú neporovnateľne vyššie, ako u nás. Aby som bol spravodlivý, faktom je, že ak na Slovensku zaplatíte pokutu do 14 dní, tak stačí uhradiť 2/3 z tejto sumy, takže nie 78, ale 52 eur. Napriek tomu si nemyslím, že hociktorá rodina má na účte len tak voľných 50 eur, aby to mohli povedzme z hodiny na hodinu čím skôr zaplatiť, aby teda potom im nehrozila vyššia sankcia. Je očividné, že Slováci platia jednu z najvyšších pokút za parkovanie široko-ďaleko. Rozhodol som sa preto ich primerane znížiť, a to o 50 %. Zo 78 eur na 39 eur s tým, že uhradenie do 14 dní znamená pokutu 26 eur. Myslím si, že toto je primeraná suma za parkovanie. Čo sa týka výpadkov v rozpočtoch samospráv. Tak napríklad Bratislavská samospráva tvrdí na svojom oficiálnom webe, že parkovacia politika nemá byť spôsob, ako získať viac peňazí do rozpočtu, pretože je to nástroj na reguláciu dopravy, zvýšenie kvality života a udržateľnom rozvoji. Okrem toho samosprávy už dva roky nemusia na udeľovanie pokút používať známe papuče a potom znova sa vracať na to miesto a čakať na vodiča a vybavovať to dlho na jednom mieste. Od zavedenia objektívnej zodpovednosti sypú tieto pokuty ako na bežiacom páse. Naozaj, ak máte nejakú ulicu a stojí tam tridsať áut, ktoré tam nemajú čo robiť, tak naozaj tí, tí, tie parkovacie alebo tie autá, ktoré to kontrolujú, tí ľudia to môžu naozaj že takto sypať a tí ľudia dostávajú pokuty do schránok. A v tomto kontexte si myslím, že je naozaj neprimerané, aby, aby si niekto, aby si možno stovky alebo tisícky ľudí denne nachádzali v schránkach pokuty vo výške 78 eur. Takže prejdem aj k tomu pozmeňujúcemu návrhu. Treba teda povedať, že naozaj systém výberu pokút sa zavedením objektívnej zodpovednosti zlepšil, zvýšil. Ale verím, že aj takýmto spôsobom zavedieme určitú spravodlivosť, ktorú v tejto chvíli, myslím si, že ľudia skôr pociťujú ako nespravodlivosť. Prečítam teda pozmeňujúci návrh, ktorý je veľmi jednoduchý. Pozmeňujúci návrh poslanca Národnej rady Slovenskej republiky Kristiána Čekovského k návrhu poslancov Národnej rady Slovenskej republiky Jany Žitňanskej, Lukáša Kyselicu a Dominika Drdula na vydanie zákona, ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov, tlač 1506. 1. V čl. I sa za bod 12 vkladá nový bod 13, ktorý znie: „V § 139a ods. 7 písm. b) sa slová „78 eur" nahrádzajú slovami „39 eur". Ostatné body sa primerane prečíslujú. Odôvodnenie: Aktuálna výška pokuty za porušenie povinnosti definovanej v § 6a písm. e) zákona č. 8/2009 Z. z. o cestnej premávke je neprimeraná s ohľadom na reálnu závažnosť porušenia povinnosti držiteľa vozidla a z tohto dôvodu sa navrhuje jej primerané zníženie o polovicu pôvodne platnej výšky pokuty. To je všetko z mojej strany. Vopred vďaka za podporu pozmeňujúceho návrhu, ktorým si myslím, že teda pomôže ľuďom zvládať nielen tieto povedzme náročné časy, ale aj myslím, že toto je aj z dlhodobého hľadiska dôležité, aby tie sankcie a tresty a pokuty boli primerané, tak ako som povedal vo svojom vystúpení. Ďakujem pekne.